CELEX: 32014R0457
Language: el
Date: 2014-04-29 00:00:00
Title: Εκτελεστικός κανονισμός (EE) αριθ. 457/2014 της Eπιτροπής, της 29ης Απριλίου 2014 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

6.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 133/35
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (EE) αριθ. 457/2014 ΤΗΣ EΠΙΤΡΟΠΉΣ
   της 29ης Απριλίου 2014
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ' εφαρμογή των γενικών αυτών κανόνων, τα εμπορεύματα που περιγράφονται στη στήλη (1) του πίνακα που παρατίθεται στο παράρτημα του παρόντος κανονισμού θα πρέπει να υπαχθούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι ο κάτοχος δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μία ορισμένη χρονική περίοδο, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου (2). Η διάρκεια της εν λόγω προθεσμίας πρέπει να είναι τρίμηνη.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη (1) του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
   Άρθρο 2
   Δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 12 παράγραφος 6 του κανονισμού (ΕΟΚ) αριθ. 2913/92, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Απριλίου 2014.
      
         
            Για την Επιτροπή,
         
         
            εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη (Κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Ψηφιακή ηλεκτρονική συσκευή με μία είσοδο διεπαφής πολυμέσων υψηλής ευκρίνειας (High-Definition Multimedia Interface/HDMI) και οκτώ εξόδους HDMI (αποκαλούμενη «ενεργός διαχωριστής HDMI») σε περίβλημα διαστάσεων περίπου 12 × 6 × 2 cm.
                              Υποστηρίζει το πρωτόκολλο προστασίας ευρυζωνικού ψηφιακού περιεχομένου (HDCP) και τροφοδοτείται με συνεχές ρεύμα (DC) 5 V.
                              Η συσκευή χρησιμοποιείται για την ταυτόχρονη διαίρεση, χωρίς απώλεια ποιότητας, ενός σήματος εισόδου HDMI σε οκτώ σήματα εξόδου HDMI με τα ίδια τεχνικά χαρακτηριστικά όπως το αρχικό σήμα εισόδου.
                              Η λειτουργία της έγκειται στο να διανέμει ταυτόχρονα ένα σήμα HDMI προερχόμενο από μία πηγή (π.χ. έναν αποκωδικοποιητή) σε διάφορες συσκευές (π.χ. τηλεοπτικούς δέκτες).
                           
                        
               
                  8543 70 90
               
               
                  Η κατάταξη καθορίζεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8543, 8543 70 και 8543 70 90.
                  Ο διαχωριστής HDMI δεν αποτελεί συσκευή για τη συναρμογή ή σύνδεση των ηλεκτρικών κυκλωμάτων ή πίνακα για τη διανομή του ηλεκτρικού ρεύματος, δεδομένου ότι διαχωρίζει ένα σήμα εισόδου σε οκτώ σήματα εξόδου και ταυτόχρονα επεξεργάζεται πρωτόκολλα HDCP. Συνεπώς, αποκλείεται η κατάταξη στην κλάση 8536 ως κουτί σύνδεσης ή στην κλάση 8537 ως πίνακας, πλαίσιο, κονσόλα, αναλόγιο, κιβώτιο (στο οποίο περιλαμβάνεται και το ερμάριο για αριθμητικούς χειρισμούς) και άλλη βάση, που φέρει δύο ή περισσότερες συσκευές των κλάσεων 8535 ή 8536, για τη διανομή του ηλεκτρικού ρεύματος.
                  Δεδομένου ότι η συσκευή έχει δική της λειτουργία, η οποία δεν καλύπτεται ειδικότερα από μία κλάση του κεφαλαίου 85, πρέπει συνεπώς να καταταχθεί στον κωδικό ΣΟ 8543 70 90 ως συσκευή ηλεκτρική που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.
               
            
                  
                              2.
                           
                           
                              Ψηφιακή ηλεκτρονική συσκευή με τέσσερις εισόδους διεπαφής πολυμέσων υψηλής ευκρίνειας (High-Definition Multimedia Interface/HDMI), μία έξοδο HDMI και ένα κομβίο για την επιλογή της εισόδου (αποκαλούμενη «ενεργός διακόπτης HDMI»).
                              Ενσωματώνει έναν ενισχυτή για την αναβάθμιση ασθενών σημάτων, 4 διόδους εκπομπής φωτός (LED) για την ένδειξη της επιλεγμένης εισόδου και τροφοδοτείται με συνεχές ρεύμα (DC) 5 V.
                              Η συσκευή υποστηρίζει πλήρως σήματα βίντεο 1080p με μεταβίβαση δεδομένων μέχρι 2,5 Gbps και το πρωτόκολλο προστασίας ευρυζωνικού ψηφιακού περιεχομένου (HDCP).
                              Η συσκευή χρησιμοποιείται για την επιλογή μιας εισόδου HDMI προκειμένου να συνδεθεί με την έξοδο HDMI. Η λειτουργία της έγκειται στο να επιλέγει σήματα HDMI προερχόμενα από διάφορες πηγές (π.χ. συσκευή αναπαραγωγής DVD, αποκωδικοποιητή) προκειμένου να τα συνδέει με μία συσκευή, για παράδειγμα έναν τηλεοπτικό δέκτη.
                           
                        
               
                  8543 70 90
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8543, 8543 70 και 8543 70 90.
                  Ο διακόπτης HDMI δεν αποτελεί συσκευή για τη διακοπή ηλεκτρικών κυκλωμάτων ή τη διανομή του ηλεκτρικού ρεύματος, δεδομένου ότι αλλάζει (επιλέγει) μία από τις εισόδους HDMI προκειμένου να συνδεθεί με την έξοδο HDMI και συγχρόνως ενισχύει το σήμα και επεξεργάζεται πρωτόκολλα HDCP. Συνεπώς, η κατάταξη στην κλάση 8536 ως διακόπτης ή στην κλάση 8537 ως πίνακας, πλαίσιο, κονσόλα, αναλόγιο, κιβώτιο (στο οποίο περιλαμβάνεται και το ερμάριο για αριθμητικούς χειρισμούς) και άλλη βάση, που φέρει δύο ή περισσότερες συσκευές των κλάσεων 8535 ή 8536, για τη διανομή του ηλεκτρικού ρεύματος, αποκλείεται.
                  Δεδομένου ότι η συσκευή έχει δική της λειτουργία, η οποία δεν καλύπτεται ειδικότερα από μία κλάση του κεφαλαίου 85, πρέπει συνεπώς να καταταχθεί στον κωδικό ΣΟ 8543 70 90 ως συσκευή ηλεκτρική που έχει δική της λειτουργία, που δεν κατονομάζεται ούτε περιλαμβάνεται αλλού στο κεφάλαιο 85.
               
            
                  
                              3.
                           
                           
                              Συσκευή με τέσσερις εισόδους διεπαφής πολυμέσων υψηλής ευκρίνειας (High-Definition Multimedia Interface/HDMI) και μία έξοδο HDMI (αποκαλούμενη «παθητικός διακόπτης HDMI») σε περίβλημα διαστάσεων περίπου 18 × 12 × 3 cm.
                              Ενσωματώνει έναν αποκαλούμενο «διακόπτη πιεζόμενου κομβίου πολλαπλών σταθμών» με τέσσερα κομβία (ένα ανά είσοδο) τα οποία είναι σταθερά στερεωμένα μεταξύ τους. Κατά την επιλογή μιας από τις εισόδους, οι άλλες απενεργοποιούνται αυτομάτως.
                              Η συσκευή χρησιμοποιείται για την επιλογή, πιέζοντας ένα από τα κομβία, μιας εισόδου HDMI προκειμένου να συνδεθεί με την έξοδο HDMI. Επιτρέπει την επιλογή σημάτων HDMI προερχόμενα από διάφορες πηγές (π.χ. συσκευή αναπαραγωγής DVD, αποκωδικοποιητή) προκειμένου να συνδεθούν με μία συσκευή, για παράδειγμα, έναν τηλεοπτικό δέκτη.
                           
                        
               
                  8536 50 80
               
               
                  Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 8536, 8536 50 και 8536 50 80.
                  Δεδομένου ότι η συσκευή ενσωματώνει μόνο έναν διακόπτη για τη σύνδεση κάθε φορά μιας εισόδου με την έξοδο, δεν είναι πίνακας για τη διανομή του ηλεκτρικού ρεύματος. Συνεπώς, αποκλείεται η κατάταξη στην κλάση 8537 ως πίνακας, πλαίσιο, κονσόλα, αναλόγιο, κιβώτιο (στο οποίο περιλαμβάνεται και το ερμάριο για αριθμητικούς χειρισμούς) και άλλη βάση, που φέρει δύο ή περισσότερες συσκευές των κλάσεων 8535 ή 8536, για τον έλεγχο ή τη διανομή του ρεύματος.
                  Δεδομένου ότι η συσκευή επιτελεί απλώς τη μεταγωγή η οποία είναι ειδική ηλεκτρική λειτουργία που προσδιορίζεται σε κλάση του κεφαλαίου 85, πρέπει επομένως να καταταχθεί στον κωδικό ΣΟ 8536 50 80 ως άλλος διακόπτης.